**REPUBLIKA HRVATSKA**

**MINISTARSTVO GOSPODARSTVA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

NACRT

**PRIJEDLOG ZAKONA O IZMJENAMA I DOPUNAMA**

**ZAKONA O STRATEŠKIM INVESTICIJSKIM PROJEKTIMA**

**REPUBLIKE HRVATSKE**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Zagreb, listopad 2014.**

## PRIJEDLOG ZAKONA O IZMJENAMA I DOPUNAMA

## ZAKONA O STRATEŠKIM INVESTICIJSKIM

## PROJEKTIMA REPUBLIKE HRVATSKE

## I. USTAVNA OSNOVA ZA DONOŠENJE ZAKONA

## Ustavna osnova za donošenje ovoga Zakona sadržana je u odredbi članka 2. stavka 4. podstavka 1. Ustava Republike Hrvatske („Narodne novine“, broj: 85/2010 – pročišćeni tekst).

## II. OCJENA STANJA I OSNOVNA PITANJA KOJA SE TREBAJU UREDITI PREDLOŽENIM ZAKONOM TE POSLJEDICE KOJE ĆE DONOŠENJEM ZAKONA PROISTEĆI

## Zakon o strateškim investicijskim projektima Republike Hrvatske donesen je 25. listopada 2013. godine, a stupio je na snagu 14. studenog 2013. godine („Narodne novine“, broj: 133/2013).

## Dosadašnja provedba Zakona o strateškim investicijskim projektima Republike Hrvatske pokazala je određene nedostatke te se stoga predlažu izmjene i dopune Zakona kako bi se njima nedostaci otklonili.

## Temeljna pitanja koja se žele urediti izmjenama i dopunama Zakona o strateškim investicijskim projektima Republike Hrvatske jesu kako slijedi.

## Novom odredbom predlaže se propisati da se potencijalni strateški projekti mogu realizirati na zemljištu u većinskom vlasništvu Republike Hrvatske, ili na zemljištu u većinskom vlasništvu Republike Hrvatske i jedinica lokalne i područne (regionalne) samouprave, a koja su prostornim planom predviđena za razvoj investicijskih projekata, ili na pomorskom dobru ako ono čini funkcionalnu i poslovnu cjelinu sa navedenim zemljištem.

## Odabir zainteresiranog investitora za realizaciju pojedinog potencijalnog strateškog projekta obavlja se na temelju javnog poziva.

Republika Hrvatska i jedinica lokalne i područne (regionalne) samouprave, temeljem odluke Vlade RH, sklapaju sporazum o uvjetima i načinu raspolaganja zemljištem.

## Većina prijavljenih projekata nije imala zatvorenu financijsku konstrukciju, izmjenama i dopunama ovoga Zakona investitorima bi se omogućilo lakše i fleksibilnije podnošenje financijske dokumentacije vezane uz projekt. Naime, zainteresirani investitor uz prijavu projekta prilaže samo dokaz o financijskoj sposobnosti koji kumulativno uključuje dokaz solventnosti dostavom obrasca BON 1 i BON 2, i godišnje financijsko izvješće za prethodnu godinu te zadnje tromjesečje koje prethodi predaji prijave projekta, i druge odgovarajuće dokaze koji se odnose na financijske kapacitete.

## Kada se radi o privatnom projektu, zainteresirani investitor projekt prijavljuje Agenciji za investicije i konkurentnost (AIK) ili Centru za praćenje poslovanja energetskog sektora i investicija (CEI) ukoliko se radi o privatnom projektu iz područja energetike. AIK ili CEI  obavljaju administrativnu i stručnu provjeru zaprimljenih prijava te urednu i potpunu prijavu upućuju Ministarstvu gospodarstva, koje istu upućuje na razmatranje Povjerenstvu.

## Nadalje, kada se radi se o javnom projektu ili javno-privatnom projektu, zainteresirani investitor projekt prijavljuje Ministarstvu gospodarstva (MINGO) ili Centru za praćenje poslovanja energetskog sektora i investicija (CEI) ukoliko se radi o javnom projektu iz područja energetike.

## MINGO ili CEI obavljaju administrativnu i stručnu provjeru zaprimljenih prijava. Ministarstvo gospodarstva urednu i potpunu prijavu upućuje na razmatranje Povjerenstvu. U slučaju kada CEI obavlja administrativnu i stručnu provjeru zaprimljenih prijava, tada urednu i potpunu prijavu upućuje Ministarstvu gospodarstva koje istu upućuje na razmatranje Povjerenstvu.

## Također, izmjenama i dopunama Zakona predlaže se da stručne i administrativne poslove za Povjerenstvo uz dosadašnje Ministarstvo gospodarstva obavljaju AIK ili CEI, a u suradnji s središnjim tijelima državne uprave za koje je utvrđeno da priprema i provedba projekta djelomično ili potpuno spada u njihovu nadležnost.

## Također, središnja tijela državne uprave dužna su na zahtjev Ministarstva gospodarstva, Agencije za investicije i konkurentnost ili Centra za praćenje poslovanja energetskog sektora i investicija dati mišljenje na zaprimljenu prijavu i predmetnu dokumentaciju te pisanu pozitivnu ili negativnu ocjenu o prihvatljivosti prijedloga strateškog projekta, a radi ocjene o prihvatljivosti strateškog investicijskog projekta te upućivanja prijave na razmatranje Povjerenstvu.

## Voditelji Operativne skupine predlažu se i biraju iz redova državnih dužnosnika središnjih tijela državne uprave za koje je utvrđeno da priprema i provedba projekta djelomično ili potpuno spada u njihovu nadležnost ili čelnika Agencije za investicije i konkurentnost (AIK) ili Centra za praćenje poslovanja energetskog sektora i investicija (CEI). Voditelj Operativne skupine dužan je Ministarstvo gospodarstva i osobu imenovanu od predsjednika Povjerenstva jednom mjesečno, a prema potrebi i češće izvještavati o provedbi postupaka te dinamici izvršenja zadaća svih sudionika u provedbi projekata.

## Novom odredbom ovog prijedloga Zakona predviđeno je da privatni zainteresirani investitor prije stupanja na snagu Odluke Vlade Republike Hrvatske o proglašenju strateškog projekta, a u roku od 60 dana, mora dostaviti Ministarstvu gospodarstva mjenicu, zadužnicu i dokaz o osiguranim izvorima financiranja u visini vrijednosti najmanje 10% ukupne vrijednosti projekta, koji uključuje bankarsku garanciju domaće/strane banke, i/ili prvoklasno korporativno jamstvo, i/ili namjenski deponirana oročena novčana sredstva na rok od 9 mjeseci, i/ili osnivanje založnog prava u korist Republike Hrvatske na nekretnini u vlasništvu zainteresiranog investitora prema procjeni ovlaštenog sudskog vještaka.

## Kada se radi o privatnom investicijskom projektu Odluka o proglašenju strateškog projekta stupa na snagu nakon dostavljanja i provjere gore navedene financijske dokumentacije.

## Sporazum o pripremi i provedbi projekta s privatnim investitorom sklopit će ministar gospodarstva roku od 60 dana od dana stupanja na snagu Odluke Vlade Republike Hrvatske o proglašenju strateškog projekta.

## Uz navedeno, ispravljaju se i određeni pravno-tehnički nedostaci.

**III. OCJENA I IZVORI SREDSTAVA POTREBNIH ZA PROVOĐENJE ZAKONA**

Za provedbu Zakona nije potrebno osigurati posebna sredstva u državnom proračunu Republike Hrvatske.

**IV. OBRAZLOŽENJE PRIJEDLOGA ZA DONOŠENJE ZAKONA PO HITNOM**

**POSTUPKU**

## Odredbom članka 204. stavak 1. Poslovnika Hrvatskog sabora („Narodne novine“, broj: 81/2013) predviđena je mogućnost donošenja Zakona po hitnom postupku, iznimno kada to zahtijevaju osobito opravdani razlozi.

## Predmetnim Prijedlogom Zakona pokušati će se otkloniti poremećaji u gospodarstvu većim brojem strateških investicijskih projekata Republike Hrvatske u cilju poticanja investicija, stoga predlagatelj drži da su ispunjeni uvjeti za donošenje ovoga Zakona po hitnom postupku.

**V. TEKST KONAČNOG PRIJEDLOGA ZAKONA S OBRAZLOŽENJEM**

**KONAČNI PRIJEDLOG ZAKONA O IZMJENAMA I DOPUNAMA ZAKONA O STRATEŠKIM INVESTICIJSKIM PROJEKTIMA REPUBLIKE HRVATSKE**

**Članak 1.**

# U Zakonu o strateškim investicijskim projektima Republike Hrvatske („Narodne novine“, br. 133/13) iza članka 2. dodaje se naslov i novi članak 2.a koji glasi:

*„Potencijalni strateški projekti*

Članak 2.a

1. Potencijalni strateški projekt u smislu ovoga Zakona je projekt koji se može realizirati na:
2. zemljištu u većinskom vlasništvu Republike Hrvatske, ili
3. zemljištu u većinskom vlasništvu Republike Hrvatske i jedinica lokalne i područne (regionalne) samouprave, a koja su prostornim planom predviđena za razvoj investicijskih projekata, ili
4. pomorskom dobru, ako ono čini funkcionalnu i poslovnu cjelinu sa zemljištem iz točaka 1. i 2. ovoga stavka.

(2) Središnje tijelo državne uprave nadležno za upravljanje državnom imovinom utvrđuje potencijalni strateški projekt, u suradnji sa središnjim tijelom državne uprave u čiju nadležnost pojedini potencijalni strateški projekt spada.

(3) Odabir zainteresiranog investitora za realizaciju pojedinog potencijalnog strateškog projekta obavlja se na temelju javnog poziva.

(4) Sadržaj prijave projekta od strane zainteresiranog investitora uz kriterije iz članka 5. ovoga Zakona sadrži i dopunske kriterije, te uz sadržaj prijave iz članka 7. ovoga Zakona uključuje i dodatne dokumente, podatke i dokaze o projektu, važne za odabir investitora za realizaciju potencijalnog strateškog projekta.

(5) Sadržaj javnog poziva, postupak provedbe javnog natječaja i odabira investitora, način raspolaganja zemljištem, visinu naknade za korištenje zemljišta, te sadržaj prijave projekta iz stavka 4. ovoga članka uređuje Vlada Republike Hrvatske odlukom za svaki pojedini projekt, na prijedlog središnjeg tijela državne uprave nadležnog za upravljanje državnom imovinom u suradnji sa središnjim tijelom državne uprave u čiju nadležnost pojedini potencijalni strateški projekt spada.

(6) Kada je zemljište u većinskom vlasništvu Republike Hrvatske i jedinica lokalne i područne (regionalne) samouprave, odluka iz stavka 5. ovoga članka donosi se uz suglasnost jedinice lokalne i područne (regionalne) samouprave.

(7) Republika Hrvatska i jedinica lokalne i područne (regionalne) samouprave, temeljem odluke iz stavka 5. ovoga članka, sklapaju sporazum o uvjetima i načinu raspolaganja zemljištem.

(8) Javni poziv iz stavka 3. ovoga članka objavljuje se na mrežnim stranicama središnjeg tijela državne uprave nadležnog za upravljanje državnom imovinom, središnjeg tijela državne uprave u čiju nadležnost pojedini potencijalni strateški projekt spada, a prema potrebi i na mrežnim stranicama jedinica lokalne i područne (regionalne) samouprave na čijem se području planira realizirati potencijalni strateški projekt. Javni poziv objavljuje se također putem javnih medija.“

**Članak 2.**

# U članku 5. stavku 4. riječi: „da oni nisu u suprotnosti s obvezama preuzetim međunarodnim ugovorima i“ brišu se.

**Članak 3.**

U članku 6. stavku 2. riječi: „Kada je zainteresirani investitor Republika Hrvatska, projekt predlaže središnje tijelo državne uprave ili državna agencija nadležna za investicije u čiju nadležnost projekt spada.“ brišu se.

Iza stavka 2. dodaju se novi stavci 3. i 4. koji glase:

„(3) Kada je zainteresirani investitor Republika Hrvatska, jedinica lokalne i područne (regionalne) samouprave te domaća pravna osoba u vlasništvu Republike Hrvatske, javni ili javno-privatni investicijski projekt prijavljuje zainteresirani investitor središnjem tijelu državne uprave nadležnom za gospodarstvo ili Centru za praćenje poslovanja energetskog sektora i investicijaukoliko se radi o projektu iz područja energetike.

(4) Kada je zainteresirani investitor fizička osoba, trgovac pojedinac te svaka druga domaća i strana pravna osoba, privatni investicijski projekt prijavljuje zainteresirani investitor Agenciji za investicije i konkurentnost ili Centru za praćenje poslovanja energetskog sektora i investicija ukoliko se radi o projektu iz područja energetike.“

Dosadašnji stavak 3. postaje stavak 5. mijenja se i glasi:

„(5) Zainteresirani investitor prijavljuje projekt radi njegova proglašenja strateškim projektom, a ovisno o vrsti projekta, središnjem tijelu državne uprave nadležnom za gospodarstvo ili Agenciji za investicije i konkurentnost ili Centru za praćenje poslovanja energetskog sektora i investicija ukoliko se radi o projektu iz područja energetike.“

U dosadašnjem stavku 4. koji postaje stavak 6. iza riječi: „Javni poziv upućuje se preko“ dodaju se riječi „Vlade Republike Hrvatske i“.

**Članak 4.**

U članku 7. stavku 2. točka 3. mijenja se i glasi:

„3. dokaz o financijskoj sposobnosti koji kumulativno uključuje dokaz solventnosti dostavom obrasca BON 1 i BON 2, i godišnje financijsko izvješće za prethodnu godinu te zadnje tromjesečje koje prethodi predaji prijave projekta iz stavka 1. ovoga članka, i druge odgovarajuće dokaze koji se odnose na financijske kapacitete“

U stavku 2. iza točke 3. dodaje se točka 4. koja glasi:

„4. u slučaju kada je zainteresirani investitor za potrebe projekta osnovao društvo posebne namjene koje posluje kraće od šest mjeseci na području Republike Hrvatske, osnivač društva dužan je dostaviti podatke o financijskoj sposobnosti ovjerene od nadležnog tijela u državi sjedištu investitora, a posebice: revidirano financijsko izvješće za zadnje dvije godine poslovanja, podatke o solventnosti ovjerene od strane nadležne bankarske/financijske institucije, te osnovne financijske pokazatelje poslovanja za zadnje dvije godine“

Dosadašnja točka 4. postaje točka 5.

Dosadašnja točka 5. postaje točka 6. mijenja se i glasi:

„6. potvrdu da je ispunio obvezu plaćanja dospjelih poreznih obveza, obveza za mirovinsko i zdravstveno osiguranje i drugih javnih davanja“

Dosadašnja točka 6. postaje točka 7. mijenja se i glasi:

„7. potvrdu Porezne uprave Ministarstva financija o reguliranju duga prema državi po osnovi poreza i drugih javnih davanja (ne stariju od 30 dana od dana podnošenja prijave).“

U stavku 3. riječi: „Točke 3. do 6.“ zamjenjuju se riječima: „Točke 3. do 7“.

Stavak 4. mijenja se i glasi:

„(4) Uredna prijava projekta kao strateškog podnosi se središnjem tijelu državne uprave nadležnom za gospodarstvo ili Agenciji za investicije i konkurentnost ili Centru za praćenje poslovanja energetskog sektora i investicija ukoliko se radi o projektu iz područja energetike.“

U stavku 5. riječi: „stavka 4.“ zamjenjuju se riječima „stavka 6.“, a riječi: „točaka 2. do 6.“ zamjenjuju se riječima „točaka 2. do 7.“.

**Članak 5.**

U članku 8. stavku 8. točki 1. riječi: „predlaganje donošenja odluke“ zamjenjuju se riječima: „donošenje odluke“.

U stavku 8. točki 2. riječi: „članka 11.“ zamjenjuju se riječima: „članka 10.“.

U stavku 8. točki 3. riječi: „davanje mišljenja središnjem tijelu državne uprave nadležnom za gospodarstvo na prijedlog odluke o proglašenju pojedinog projekta strateškim projektom i“ brišu se.

U stavku 8. točki 5. riječi: „davanje mišljenja središnjem tijelu državne uprave nadležnom za gospodarstvo na prijedlog“ zamjenjuju se riječima: „predlaganje Vladi Republike Hrvatske donošenje“

U stavku 9. riječ: „tromjesečno“ zamjenjuje se riječi: „polugodišnje“.

Stavak 10. mijenja se i glasi:

„(10) Stručne i administrativne poslove za Povjerenstvo iz stavka 1. ovoga članka obavljaju, sukladno djelokrugu utvrđenom ovim Zakonom, središnje tijelo državne uprave nadležno za gospodarstvo ili Agencija za investicije i konkurentnost ili Centar za praćenje poslovanja energetskog sektora i investicija, a u suradnji s središnjim tijelima državne uprave za koje je utvrđeno da priprema i provedba projekta djelomično ili potpuno spada u njihovu nadležnost.“

**Članak 6.**

U članku 9. stavak 1. mijenja se i glasi:

„(1) Središnje tijelo državne uprave nadležno za gospodarstvo ili Centar za praćenje poslovanja energetskog sektora i investicija, obavljaju administrativnu i stručnu provjeru zaprimljenih prijava iz članka 6. stavka 3. ovoga Zakona, sukladno članku 7. ovoga Zakona. Središnje tijelo državne uprave nadležno za gospodarstvo upućuje urednu prijavu na razmatranje Povjerenstvu iz članka 8. ovoga Zakona. Kada Centar za praćenje poslovanja energetskog sektora i investicija obavlja administrativnu i stručnu provjeru zaprimljenih prijava tada urednu prijavu upućuje središnjem tijelu državne uprave nadležnom za gospodarstvo koje istu upućuje na razmatranje Povjerenstvu iz članka 8. ovoga Zakona.“

Iza stavka 1. dodaju se novi stavci 2. i 3. koji glase:

„(2) Agencija za investicije i konkurentnost ili Centar za praćenje poslovanja energetskog sektora i investicija, obavljaju administrativnu i stručnu provjeru zaprimljenih prijava iz članka 6. stavka 4. ovoga Zakona, sukladno s člankom 7. ovoga Zakona, i upućuju urednu prijavu središnjem tijelu državne uprave nadležnom za gospodarstvo koje istu upućuje na razmatranje Povjerenstvu iz članka 8. ovoga Zakona.

(3) Središnja tijela državne uprave iz članka 8. stavka 10. ovoga Zakona dužna su na zahtjev središnjeg tijela državne uprave nadležnog za gospodarstvo, Agencije za investicije i konkurentnost ili Centra za praćenje poslovanja energetskog sektora i investicija dati mišljenje na zaprimljenu prijavu i predmetnu dokumentaciju te pisanu pozitivnu ili negativnu ocjenu o prihvatljivosti prijedloga strateškog projekta, a radi ocjene o prihvatljivosti strateškog investicijskog projekta te upućivanja prijave na razmatranje Povjerenstvu.“

Dosadašnji stavak 2. postaje stavak 4. mijenja se i glasi:

„(4) Središnje tijelo državne uprave nadležno za gospodarstvo ili Agencija za investicije i konkurentnost ili Centar za praćenje poslovanja energetskog sektora i investicija nakon zaprimanja nepotpune dokumentacije pozvat će zainteresiranog investitora na dopunu iste u roku od 15 dana. Ako zainteresirani investitor ne dostavi urednu i potpunu dokumentaciju u navedenom roku, a po zahtjevu se ne može postupiti, njegova će se prijava rješenjem odbaciti.“

Dosadašnji stavak 3. postaje stavak 5.

U dosadašnjem stavku 4. koji postaje stavak 6. riječi: „Središnje tijelo državne uprave nadležno za gospodarstvo na prijedlog Povjerenstva, po izvršnosti odluke o poništenju donosi odluku o brisanju projekta s Liste strateških projekata u slučajevima:“ zamjenjuju se riječima: „Odluka o brisanju projekta s Liste strateških projekata donosi se u sljedećim slučajevima:“

**Članak 7.**

U članku 10. stavku 2. točki 2. iza riječi: „za njegovu provedbu“ dodaju se riječi: „a u roku od 60 dana od dana imenovanja članova Operativne skupine“.

U stavku 4. iza riječi: „dostavlja se“ dodaju se riječi: „središnjem tijelu državne uprave nadležnom za gospodarstvo i“.

U stavku 5. riječi: „Čelnik tijela državne uprave nadležan za gospodarstvo“ zamjenjuju se riječima: „Voditelj Operativne skupine“, a riječi: „na prijedlog voditelja Operativne skupine“ brišu se.

U stavku 6. točka 2. mijenja se i glasi:

„2. predstavnici Agencije za investicije i konkurentnost ili Centra za praćenje poslovanja energetskog sektora i investicija“.

U stavku 6. točka 4. mijenja se i glasi:

„4. predstavnici središnjeg tijela državne uprave nadležnog za financije“.

Stavak 7. mijenja se i glasi:

„(7) Voditelj Operativne skupine za privatne, javne i javno privatne projekte predlaže se i bira iz redova državnih dužnosnika središnjih tijela državne uprave za koje je utvrđeno da priprema i provedba projekta djelomično ili potpuno spada u njihovu nadležnost ili čelnika Agencije za investicije i konkurentnost ili Centra za praćenje poslovanja energetskog sektora i investicija“

Iza stavka 7. dodaje se novi stavak 8. koji glasi:

„(8) Voditelj Operativne skupine dužan je središnje tijelo državne uprave nadležno za gospodarstvo i osobu imenovanu od predsjednika Povjerenstva iz članka 8. ovoga Zakona jednom mjesečno, a prema potrebi i češće izvještavati o provedbi postupaka te dinamici izvršenja zadaća svih sudionika u provedbi projekata.“

Dosadašnji stavci 8. do 12. postaju stavci od 9. do 13.

Iza stavka 13. dodaju se novi stavci 14. i 15. koji glase:

„(14) Način rada i ostala pitanja od važnosti za obavljanje poslova iz djelokruga Operativne skupine iz ovoga članka uredit će se Poslovnikom o radu Operativne skupine koji donosi čelnik središnjeg tijela državne uprave nadležan za gospodarstvo.

(15) Središnje tijelo državne uprave nadležno za gospodarstvo će u roku od 30 dana od dana stupanja na snagu ovoga Zakona donijeti Poslovnik o radu Operativne skupine.“

**Članak 8.**

# Iza članka 10. dodaje se novi članak 10.a koji glasi:

„Članak 10.a

(1) Prije stupanja na snagu Odluke iz članka 11. ovoga Zakona, zainteresirani investitor iz članka 6. stavka 4. ovoga Zakona mora dostaviti središnjem tijelu državne uprave nadležnom za gospodarstvo mjenicu, zadužnicu i dokaz o osiguranim izvorima financiranja u visini vrijednosti najmanje 10% ukupne vrijednosti projekta, koji uključuje bankarsku garanciju domaće/strane banke, i/ili prvoklasno korporativno jamstvo, i/ili namjenski deponirana oročena novčana sredstva na rok od 9 mjeseci, i/ili osnivanje založnog prava u korist Republike Hrvatske na nekretnini u vlasništvu zainteresiranog investitora prema procjeni ovlaštenog sudskog vještaka.

(2) Središnje tijelo državne uprave nadležno za gospodarstvo, poziva zainteresiranog investitora iz članka 6. stavka 4. ovoga Zakona da dostavi dokumentaciju iz stavka 1. ovoga članka, u roku od 60 dana od dana donošenja Odluke iz članka 11. ovoga Zakona.

(3) Ukoliko zainteresirani investitor ne dostavi dokumentaciju iz stavka 1. ovoga članka u roku iz stavka 2. ovoga članka donosi se odluka o brisanju projekta s Liste strateških projekata.

(4) Provjeru dokumentacije iz stavka 1. ovoga članka obavlja središnje tijelo državne uprave nadležno za gospodarstvo u suradnji s središnjim tijelom državne uprave nadležnim za financije te drugim tijelima državne uprave ovisno o području u čiju nadležnost pojedini strateški projekt spada.“

**Članak 9.**

U članku 11. iza stavka 1. dodaju se novi stavci 2. i 3. koji glase:

„(2) Kada se radi o privatnom investicijskom projektu odluka iz stavka 1. ovoga članka stupa na snagu nakon dostavljanja i provjere dokumentacije iz članka 10.a stavka 1. ovoga Zakona.

(3) Kada se radi o javnom ili javno-privatnom investicijskom projektu odluka iz stavka 1. ovoga članka stupa na snagu danom donošenja.“

Dosadašnji stavak 2. postaje stavak 4. u kojem se iza točke 7. dodaje nova točka 8. koja glasi:

„8. popis postupaka i radnji iz članka 10. stavka 3. ovoga Zakona, koje je potrebno poduzeti u cilju realizacije projekta (hodogram aktivnosti)“

Dosadašnji stavak 3. postaje stavak 4.

U dosadašnjem stavku 4. koji postaje stavak 6. riječi: „središnjeg tijela državne uprave nadležnog za gospodarstvo“ zamjenjuju se riječima: „Povjerenstva iz članka 8. ovoga Zakona“

**Članak 10.**

U članku 12. stavku 1. riječi: „u roku od 30 dana od dana objave odluke Vlade Republike Hrvatske o proglašenju strateškog projekta u »Narodnim novinama«.“ zamjenjuju se riječima: „ u roku od 60 dana od dana stupanja na snagu odluke Vlade Republike Hrvatske o proglašenju strateškog projekta.“

**Članak 11.**

U članku 13. stavku 3. iza riječi „obavijestiti Povjerenstvo“ dodaju se riječi: „i voditelja Operativne skupine“.

**Članak 12.**

U članku 19. stavak 2. mijenja se i glasi:

„(2) Stručne i administrativne poslove u vezi s raspolaganjem nekretninama u vlasništvu Republike Hrvatske nakon donošenja odluka iz članka 16. ovoga Zakona obavlja središnje tijelo državne uprave nadležno za upravljanje državnom imovinom ili središnje tijelo državne uprave nadležno za poljoprivredno zemljište.“

**Članak 13.**

Ovaj Zakon stupa na snagu osmoga dana od dana objave u »Narodnim novinama«.

Klasa:

Urbroj:

Zagreb,

Predsjednik

Hrvatskog sabora

Josip Leko

**O B R A Z L O Ž E N J E**

**Uz članak 1.**

# Ovim člankom u Zakonu o strateškim investicijskim projektima Republike Hrvatske predlaže se propisati Potencijalne strateške projekte, dodavanjem novoga članka 2.a

**Uz članak 2.**

# Ovim člankom se u članku 5. brišu riječi: „da oni nisu u suprotnosti s obvezama preuzetim međunarodnim ugovorima i“.

**Uz članak 3.**

Predlaže se u članku 6. stavku 2. brisanje riječi: „Kada je zainteresirani investitor Republika Hrvatska, projekt predlaže središnje tijelo državne uprave ili državna agencija nadležna za investicije u čiju nadležnost projekt spada.“

Također, predlaže se novim stavcima 3. i 4. definirati da javni ili javno-privatni investicijski projekt prijavljuje zainteresirani investitor središnjem tijelu državne uprave nadležnom za gospodarstvo ili Agenciji za praćenje poslovanja energetskog sektora i investicija ukoliko se radi o projektu iz područja energetike, a privatni investicijski projekt prijavljuje zainteresirani investitor Agenciji za investicije i konkurentnost ili Centru za praćenje poslovanja energetskog sektora i investicija ukoliko se radi o projektu iz područja energetike.

Nadalje, propisuje se da se javni poziv upućuje i preko Vlade Republike Hrvatske.

**Uz članak 4.**

Ovim člankom se u članku 7. propisuje dokaz o financijskoj sposobnosti koji kumulativno uključuje dokaz solventnosti dostavom obrasca BON 1 i BON 2, i godišnje financijsko izvješće za prethodnu godinu te zadnje tromjesečje koje prethodi predaji prijave projekta iz stavka 1. ovoga članka, i druge odgovarajuće dokaze koji se odnose na financijske kapacitete.

Nadalje, u slučaju kada je zainteresirani investitor za potrebe projekta osnovao društvo posebne namjene koje posluje kraće od šest mjeseci na području Republike Hrvatske, osnivač društva dužan je dostaviti podatke o financijskoj sposobnosti ovjerene od nadležnog tijela u državi sjedištu investitora, a posebice: revidirano financijsko izvješće za zadnje dvije godine poslovanja, podatke o solventnosti ovjerene od strane nadležne bankarske/financijske institucije, te osnovne financijske pokazatelje poslovanja za zadnje dvije godine.

Također, propisuje se dostavljanje potvrde da je zainteresirani investitor ispunio obvezu plaćanja dospjelih poreznih obveza, obveza za mirovinsko i zdravstveno osiguranje i drugih javnih davanja i potvrdu Porezne uprave Ministarstva financija o reguliranju duga prema državi po osnovi poreza i drugih javnih davanja ne stariju od 30 dana od dana podnošenja prijave.

Predlaže se da se uredna prijava projekta kao strateškog podnosi središnjem tijelu državne uprave nadležnom za gospodarstvo ili Agenciji za investicije i konkurentnost ili Centru za praćenje poslovanja energetskog sektora i investicija ukoliko se radi o projektu iz područja energetike.

**Uz članak 5.**

Dosadašnji postupak da Povjerenstvo predlaže donošenje odluke o uvrštenju projekta na Listu strateških projekata zamjenjuje se da Povjerenstvo donosi odluku o navedenom.

Također, radi se o numeričkoj pogrešci tako da se broj 11. zamjenjuje brojem 10.

Nadalje u članku 8. stavku 8. točki 3. brišu se riječi: „davanje mišljenja središnjem tijelu državne uprave nadležnom za gospodarstvo na prijedlog odluke o proglašenju pojedinog projekta strateškim projektom i“

Dosadašnji postupak da Povjerenstvo daje mišljenje središnjem tijelu državne uprave nadležnom za gospodarstvo na prijedlog odluke o proglašenju strateškog projekta, zamjenjuje se postupkom da Povjerenstvo predlaže Vladi Republike Hrvatske donošenje odluke o proglašenju strateškog projekta.

Predlaže se tromjesečno razdoblje zamijeniti polugodišnjim, a vezano uz podnošenje izvješća od strane Povjerenstva Vladi RH.

Također, predlaže se da uz do sada središnje tijelo državne uprave nadležno za gospodarstvo stručne i administrativne poslove za Povjerenstvo obavljaju, Agencija za investicije i konkurentnost ili Centar za praćenje poslovanja energetskog sektora i investicija, a u suradnji s središnjim tijelima državne uprave za koje je utvrđeno da priprema i provedba projekta djelomično ili potpuno spada u njihovu nadležnost.

**Uz članak 6.**

Ovom odredbom predlaže se da središnje tijelo državne uprave nadležno za gospodarstvo ili Centar za praćenje poslovanja energetskog sektora i investicija, obavljaju administrativnu i stručnu provjeru zaprimljenih prijava za javne i javno privatne investicijske projekte. Središnje tijelo državne uprave nadležno za gospodarstvo upućuje urednu prijavu na razmatranje Povjerenstvu. Kada Centar za praćenje poslovanja energetskog sektora i investicija obavlja administrativnu i stručnu provjeru zaprimljenih prijava tada urednu prijavu upućuje središnjem tijelu državne uprave nadležnom za gospodarstvo koje istu upućuje na razmatranje Povjerenstvu.

Također, dodaju se novi stavci kojima se propisuje da Agencija za investicije i konkurentnost ili Centar za praćenje poslovanja energetskog sektora i investicija, obavljaju administrativnu i stručnu provjeru zaprimljenih prijava za privatne investicijske projekte i upućuju urednu prijavu središnjem tijelu državne uprave nadležnom za gospodarstvo koje istu upućuje na razmatranje Povjerenstvu.

Nadalje, središnja tijela državne uprave za koja je utvrđeno da priprema i provedba projekta spadaju u njihovu nadležnost, dužna su na zahtjev središnjeg tijela državne uprave nadležnog za gospodarstvo, Agencije za investicije i konkurentnost ili Centra za praćenje poslovanja energetskog sektora i investicija, dati mišljenje na zaprimljenu prijavu i predmetnu dokumentaciju te pisanu pozitivnu ili negativnu ocjenu o prihvatljivosti prijedloga strateškog projekta, a radi ocjene o prihvatljivosti strateškog investicijskog projekta te upućivanja prijave na razmatranje Povjerenstvu.

Mijenja se odredba koja propisuje da Središnje tijelo državne uprave nadležno za gospodarstvo ili Agencija za investicije i konkurentnost ili Centar za praćenje poslovanja energetskog sektora i investicija nakon zaprimanja nepotpune dokumentacije poziva zainteresiranog investitora na dopunu iste u roku od 15 dana. Ako zainteresirani investitor ne dostavi urednu i potpunu dokumentaciju u navedenom roku, a po zahtjevu se ne može postupiti, njegova će se prijava rješenjem odbaciti.

U dosadašnjoj odredbi stavka 4. koji postaje stavak 6. riječi: „Središnje tijelo državne uprave nadležno za gospodarstvo na prijedlog Povjerenstva, po izvršnosti odluke o poništenju donosi odluku o brisanju projekta s Liste strateških projekata u slučajevima:“ zamjenjuju se riječima: „Odluka o brisanju projekta s Liste strateških projekata donosi se u sljedećim slučajevima:“

**Uz članak 7.**

Ovom odredbom predlaže se u članku 10. stavku 2. dodati da je zadaću Operativne skupine iz točke 2. potrebno izvršiti u roku od 60 dana od dana imenovanja članova Operativne skupine.

Isto tako predlaže se popis upravnih i drugih postupaka i radnji koje je potrebno poduzeti dostaviti i središnjem tijelu državne uprave nadležnom za gospodarstvo .

U stavku 5. riječi: „Čelnik tijela državne uprave nadležan za gospodarstvo“ zamjenjuju se riječima: „Voditelj Operativne skupine“, a riječi: „na prijedlog voditelja Operativne skupine“ brišu se.

Ukidanjem Agencije za zaštitu tržišnog natjecanja u sastav Operativne skupine ulaze predstavnici središnjeg tijela državne uprave nadležnog za financije.

Također, predlaže se da se voditelj Operativne skupine za privatne, javne i javno privatne projekte predlaže i bira iz redova državnih dužnosnika središnjih tijela državne uprave za koje je utvrđeno da priprema i provedba projekta djelomično ili potpuno spada u njihovu nadležnost ili čelnika Agencije za investicije i konkurentnost ili Centra za praćenje poslovanja energetskog sektora i investicija.

Nadalje, predlaže se iza stavka 7. dodati novi stavak 8. koji glasi: Voditelj Operativne skupine dužan je središnje tijelo državne uprave nadležno za gospodarstvo i osobu imenovanu od predsjednika Povjerenstva jednom mjesečno, a prema potrebi i češće izvještavati o provedbi postupaka te dinamici izvršenja zadaća svih sudionika u provedbi projekata.

U članku 10. predlaže se dodati nove stavke 14. i 15. koji propisuju da će se način rada i ostala pitanja od važnosti za obavljanje poslova iz djelokruga Operativne skupine uredit Poslovnikom o radu Operativne skupine koji donosi čelnik središnjeg tijela državne uprave nadležan za gospodarstvo. Također, središnje tijelo državne uprave nadležno za gospodarstvo će u roku od 30 dana od dana stupanja na snagu ovoga Zakona donijeti Poslovnik o radu Operativne skupine.

**Uz članak 8.**

Iza članka 10. dodaje se novi članak 10.a koji propisuje da zainteresirani investitor iz mora dostaviti središnjem tijelu državne uprave nadležnom za gospodarstvo mjenicu, zadužnicu i dokaz o osiguranim izvorima financiranja u visini vrijednosti najmanje 10% ukupne vrijednosti projekta, koji uključuje bankarsku garanciju domaće/strane banke, i/ili prvoklasno korporativno jamstvo, i/ili namjenski deponirana oročena novčana sredstva na rok od 9 mjeseci, i/ili osnivanje založnog prava u korist Republike Hrvatske na nekretnini u vlasništvu zainteresiranog investitora prema procjeni ovlaštenog sudskog vještaka.

Također, propisano je da središnje tijelo državne uprave nadležno za gospodarstvo, poziva privatnog zainteresiranog investitora da dostavi dokumentaciju, u roku od 60 dana od dana donošenja Odluke o proglašenju projekta strateškim.

Ukoliko zainteresirani investitor ne dostavi dokumentaciju u roku donosi se odluka o brisanju projekta s Liste strateških projekata.

Provjeru dokumentacije obavlja središnje tijelo državne uprave nadležno za gospodarstvo u suradnji s središnjim tijelom državne uprave nadležnim za financije te drugim tijelima državne uprave ovisno o području u čiju nadležnost pojedini strateški projekt spada.

**Uz članak 9.**

U članku 11. iza stavka 1. dodaju se novi stavci 2. i 3. koji glase:

Kada se radi o privatnom investicijskom projektu odluka o proglašenju projekta strateškim stupa na snagu nakon dostavljanja i provjere dokumentacije o osiguranim izvorima financiranja.

Kada se radi o javnom ili javno-privatnom investicijskom projektu odluka o proglašenju projekta strateškim stupa na snagu danom donošenja.

Također, predlaže se u odluci o proglašenju projekta strateškim dodati novu točku 8. koja propisuje popis postupaka i radnji koje je potrebno poduzeti u cilju realizacije projekta (hodogram aktivnosti).

U dosadašnjem stavku 4. koji postaje stavak 6. riječi: „središnjeg tijela državne uprave nadležnog za gospodarstvo“ zamjenjuju se riječima: „Povjerenstva iz članka 8. ovoga Zakona“

**Uz članak 10.**

Predlaže se u članku 12. stavku 1. zamijeniti rok od 30 dana od dana objave odluke Vlade Republike Hrvatske o proglašenju strateškog projekta u »Narodnim novinama« sa rokom od 60 dana od dana stupanja na snagu odluke Vlade Republike Hrvatske o proglašenju strateškog projekta.

**Uz članak 11.**

U članku 13. stavku 3. iza riječi „obavijestiti Povjerenstvo“ dodaju se riječi: „i voditelja Operativne skupine“.

**Uz članak 12.**

Predlaže se da se u članku 19. stavak 2. mijenja tako da stručne i administrativne poslove u vezi s raspolaganjem nekretninama u vlasništvu Republike Hrvatske nakon donošenja odluka iz članka 16. ovoga Zakona obavlja središnje tijelo državne uprave nadležno za upravljanje državnom imovinom ili središnje tijelo državne uprave nadležno za poljoprivredno zemljište.

**Uz članak 13.**

Propisuje se dan stupanja na snagu ovoga Zakona.

**VI. TEKST ODREDABA VAŽEĆEG ZAKONA KOJE SE MIJENJAJU, DOPUNJUJU ILI PRESTAJU VAŽITI**

Zakon o strateškim investicijskim projektima Republike Hrvatske („Narodne novine“ br. 133/13)

Kriteriji za odabir strateških projekata

Članak 5.

(1) Strateškim projektom smatrat će se projekt čijom se provedbom stvaraju uvjeti za zapošljavanje većeg broja osoba ovisno o vrsti i lokaciji projekta, koji znatno pridonose razvoju ili poboljšanju uvjeta i standarda za proizvodnju proizvoda i pružanje usluga, koji uvode i razvijaju nove tehnologije kojima se povećava konkurentnost i ekonomičnost u gospodarstvu ili javnom sektoru i/ili kojim se podiže ukupna razina sigurnosti i kvaliteta života građana i zaštita okoliša, koji pozitivno utječe na više gospodarskih djelatnosti i čijom se provedbom stvara dodana vrijednost, te koji u većoj mjeri pridonosi održivom razvitku i zaštiti prostora i okoliša, te koji znatno pridonosi konkurentnosti hrvatskog gospodarstva i udovoljava sljedećim kriterijima:

1. u skladu je s dokumentima prostornog uređenja i

2. ima vrijednost ukupnih kapitalnih troškova ulaganja jednaku ili veću od 150.000.000,00 kuna ili

3. ima mogućnost biti sufinanciran iz fondova i programa Europske unije, a ukupna vrijednost kapitalnih troškova projekta jednaka je ili veća od 75.000.000,00 kuna ili

4. ostvaruje se na potpomognutim područjima, odnosno na području jedinica područne (regionalne) samouprave I. skupine ili na području jedinica lokalne samouprave I. i II. skupine, sukladno s propisom kojim se uređuje regionalni razvoj Republike Hrvatske, a ukupna vrijednost kapitalnih troškova ulaganja na potpomognutom području jednaka je ili veća od 20.000.000,00 kuna ili

5. ostvaruje se na otocima, a ukupna vrijednost kapitalnih troškova ulaganja na otocima jednaka je ili veća od 20.000.000,00 kuna ili

6. za projekte koji spadaju u područje poljoprivredne proizvodnje i ribarstva, a ukupna vrijednost kapitalnih troškova ulaganja jednaka je ili veća od 20.000.000,00 kuna.

(2) Uz ispunjavanje kriterija iz stavka 1. ovoga članka privatni projekt može biti proglašen strateškim ako se odnosi na:

1. proizvodno-prerađivačke aktivnosti ili

2. razvojno-inovacijske aktivnosti ili

3. aktivnosti poslovne podrške ili

4. aktivnosti usluga visoke dodane vrijednosti ili

5. aktivnosti u energetskom sektoru ili

6. infrastrukturne aktivnosti ili

7. aktivnosti u poljoprivrednom sektoru i sektoru ribarstva.

(3) Aktivnosti iz stavka 2. točaka 1. – 4. ovoga članka definirane su propisima kojima se uređuje poticanje investicija.

(4) Prigodom odabira projekata koji se kandidiraju i određuju kao strateški, mora se utvrditi da oni nisu u suprotnosti s obvezama preuzetim međunarodnim ugovorima i da su u skladu sa strateškim dokumentima Europske unije i Republike Hrvatske.

(5) Obrazac Kontrolne liste usklađenosti prijavljenog strateškog projekta s kriterijima za odabir iz stavka 1. ovoga članka propisuje pravilnikom ministar nadležan za područje gospodarstva.

Postupak prijave projekta i javni poziv

Članak 6.

(1) Projekte prijavljuje zainteresirani investitor.

(2) Zainteresirani investitor može biti Republika Hrvatska, jedinica lokalne i područne (regionalne) samouprave, fizička osoba, trgovac pojedinac te svaka druga domaća i strana pravna osoba. Kada je zainteresirani investitor Republika Hrvatska, projekt predlaže središnje tijelo državne uprave ili državna agencija nadležna za investicije u čiju nadležnost projekt spada.

(3) Zainteresirani investitor prijavljuje projekt radi njegova proglašenja strateškim projektom središnjem tijelu državne uprave nadležnom za gospodarstvo.

(4) Vlada Republike Hrvatske može uputiti javni poziv zainteresiranim investitorima za ulaganje i provedbu pojedinačnog strateškog projekta kada procijeni da je to od interesa za Republiku Hrvatsku, a s ciljem privlačenja investicija i postizanja odluke da investitori svoje investicije realiziraju na području Republike Hrvatske. Javni poziv upućuje se preko središnjeg tijela državne uprave nadležnog za gospodarstvo objavom na mrežnim stranicama.

Sadržaj prijave

Članak 7.

(1) U prijavi projekta zainteresirani investitor navodi opis projekta i detaljno objašnjenje o ispunjavanju kriterija iz članka 5. ovoga Zakona te dostavlja dokumente i druge podatke i dokaze o projektu na temelju kojih se procjenjuje udovoljavanje propisanim uvjetima.

(2) Zainteresirani investitor uz prijavu prilaže i elaborat koji sadrži:

1. idejni opis, status i lokaciju projekta

2. strateški, poslovni i financijski plan te plan investicija za konkretan investicijski projekt za razdoblje od pet godina

3. dokaz o financijskoj sposobnosti/osiguranim izvorima financiranja projekta

4. detaljni profil društva, uključujući povezana društva te referentnu listu

5. potvrdu da je ispunio obvezu plaćanja dospjelih poreznih obveza i obveza za mirovinsko i zdravstveno osiguranje, osim ako je gospodarskom subjektu sukladno s posebnim propisima odobrena odgoda plaćanja navedenih obveza

6. dokument izdan od bankarskih i drugih financijskih institucija kojim se dokazuje solventnost gospodarskog subjekta ne stariji od 30 dana.

U slučaju kada je zainteresirani investitor za potrebe projekta otvorio društvo posebne namjene koje posluje kraće od šest mjeseci na području Republike Hrvatske, osnivač društva dužan je dostaviti podatke o financijskoj sposobnosti ovjerene od nadležnog tijela u državi sjedištu investitora, a posebice: revidirano financijsko izvješće za zadnje dvije godine poslovanja, podatke o solventnosti ovjerene od strane nadležne bankarske/financijske institucije, te osnovne financijske pokazatelje poslovanja za zadnje dvije godine.

(3) Točke 3. – 6. iz stavka 2. ovoga članka ne odnose se na javne investicijske projekte.

(4) Prijava projekta kao strateškog podnosi se središnjem tijelu državne uprave nadležnom za gospodarstvo.

(5) Kada se radi o zainteresiranom investitoru, temeljem članka 6. stavka 4., investitor je uz ponudu dužan dostaviti dokumentaciju iz stavka 2. točaka 2. do 6. ovoga članka i navod o primjenjivim propisima iz područja javne nabave.

(6) Zainteresirani investitor može određene podatke o projektu označiti kao poslovnu tajnu u smislu Zakona o zaštiti tajnosti podataka

(7) Protiv upravnih akata donesenih temeljem ovoga Zakona nije dopuštena žalba, ali se može pokrenuti upravni spor.

III. POSTUPAK PROCJENE, ODABIRA, PRIPREME I PROVEDBE STRATEŠKIH PROJEKATA

Povjerenstvo

Članak 8.

(1) Vlada Republike Hrvatske odlukom osniva Povjerenstvo za procjenu i utvrđivanje prijedloga strateških projekata (u daljnjem tekstu: Povjerenstvo).

(2) Povjerenstvo ima predsjednika, zamjenika predsjednika, četiri stalna člana i tri promjenjiva člana.

(3) Predsjednika, zamjenika predsjednika i članove Povjerenstva imenuje Vlada Republike Hrvatske, pri čemu je predsjednik Povjerenstva, po položaju, potpredsjednik Vlade Republike Hrvatske nadležan za gospodarstvo i investicije, a zamjenik predsjednika čelnik središnjeg tijela državne uprave nadležnog za gospodarstvo.

(4) U slučaju kada je potpredsjednik Vlade Republike Hrvatske nadležan za gospodarstvo i investicije ujedno i čelnik središnjeg tijela državne uprave nadležan za gospodarstvo, zamjenik predsjednika Povjerenstva je zamjenik čelnika središnjeg tijela državne uprave nadležnog za gospodarstvo.

(5) Četiri stalna člana Povjerenstva su čelnik središnjeg tijela državne uprave nadležnog za graditeljstvo i prostorno uređenje, čelnik središnjeg tijela državne uprave nadležnog za pravosuđe, čelnik središnjeg tijela državne uprave nadležnog za zaštitu okoliša i prirode i čelnik središnjeg tijela državne uprave nadležnog za upravljanje državnom imovinom.

(6) Jedan promjenjivi član Povjerenstva čelnik je resornog tijela državne uprave ovisno o području u čiju nadležnost pojedini strateški projekt spada.

(7) Dva promjenjiva člana Povjerenstva predstavnici su jedinice lokalne i područne (regionalne) samouprave na čijem se području projekt ostvaruje. Jedan promjenjivi član Povjerenstva imenuje se iz reda gradonačelnika ili općinskog načelnika, a drugi iz reda župana na čijem se području projekt ostvaruje.

(8) Zadaće Povjerenstva su:

1. ocjena prijedloga strateškog projekta i predlaganje donošenja odluke o njegovu uvrštenju na Listu strateških projekata

2. donošenje odluke o osnivanju Operativne skupine za pripremu i provedbu svakog pojedinog projekta iz članka 11. ovoga Zakona i imenovanje voditelja Operativne skupine

3. davanje mišljenja središnjem tijelu državne uprave nadležnom za gospodarstvo na prijedlog odluke o proglašenju pojedinog projekta strateškim projektom i predlaganje Vladi Republike Hrvatske donošenje odluke o proglašenju strateškog projekta

4. praćenje provedbe strateških projekata

5. davanje mišljenja središnjem tijelu državne uprave nadležnom za gospodarstvo na prijedlog odluke o poništenju odluke o proglašenju strateškog projekta

6. predlaganje odluke o brisanju projekta s Liste strateških projekata.

(9) Povjerenstvo tromjesečno izvješćuje Vladu Republike Hrvatske o provedbi strateških projekata.

(10) Stručne i administrativne poslove za Povjerenstvo iz stavka 1. ovoga članka obavlja središnje tijelo državne uprave nadležno za gospodarstvo.

(11) Način rada i ostala pitanja od važnosti za obavljanje poslova iz djelokruga Povjerenstva iz stavka 1. ovoga članka uredit će se Poslovnikom o radu Povjerenstva koji donosi Povjerenstvo uz suglasnost čelnika središnjeg tijela državne uprave nadležnoga za gospodarstvo.

Lista strateških projekata

Članak 9.

(1) Središnje tijelo državne uprave nadležno za gospodarstvo obavlja administrativnu provjeru zaprimljenih prijava sukladno s člankom 7. ovoga Zakona i upućuje urednu i potpunu prijavu na razmatranje Povjerenstvu iz članka 8. ovoga Zakona.

(2) Središnje tijelo državne uprave nadležno za gospodarstvo nakon zaprimanja nepotpune dokumentacije pozvat će zainteresiranog investitora na dopunu iste u roku od osam dana. Ako zainteresirani investitor ne dostavi urednu i potpunu dokumentaciju u navedenom roku, njegova će se prijava rješenjem odbaciti.

(3) Središnje tijelo državne uprave nadležno za gospodarstvo vodi i ažurira Listu strateških projekata.

(4) Središnje tijelo državne uprave nadležno za gospodarstvo na prijedlog Povjerenstva, po izvršnosti odluke o poništenju donosi odluku o brisanju projekta s Liste strateških projekata u slučajevima:

1. kada projekt prestane ispunjavati kriterije iz članka 5. ovoga Zakona

2. ako se tijekom pripreme projekta utvrdi da sukladno sa zakonskim propisima nije moguće izvršiti provedbu projekta

3. ako zainteresirani investitor odustane

4. ako protekne rok od šest mjeseci od donošenja odluke Povjerenstva o uvrštenju projekta na Listu strateških projekata, a postupak pripreme nije okončan krivnjom zainteresiranog investitora

5. ako se ne sklopi Sporazum iz članka 12. ovoga Zakona

6. ako Vlada Republike Hrvatske donese odluku o poništenju odluke o proglašenju strateškog projekta Republike Hrvatske.

(5) Ako zbog složenosti procesa pripreme projekta postupak pripreme nije okončan u roku od šest mjeseci, a navedeno nije krivnja zainteresiranog investitora, Povjerenstvo će donijeti odluku o primjerenom produljenju roka iz stavka 4. točke 4. ovoga članka.

Operativna skupina za pripremu i provedbu strateškog projekta

Članak 10.

(1) Operativna skupina za pripremu i provedbu strateških projekata (u daljnjem tekstu: Operativna skupina) zadužena je za utvrđivanje svih potrebnih propisanih postupaka i podataka o svim nadležnim tijelima koja sudjeluju u pripremi i provedbi projekta, za međusobnu koordinaciju i dinamiku pripreme te izrade svih potrebnih akata i dokumentacije za provedbu projekta.

(2) Zadaće Operativne skupine su:

1. utvrđivanje propisanih postupaka koji su potrebni za pripremu i provedbu svakog pojedinog projekta te obavještavanje zainteresiranog investitora o istima

2. izrada cjelovitog pregleda upravnih i drugih postupaka i radnji koje je potrebno poduzeti u svrhu provedbe projekta te izradu popisa akata nužnih za njegovu provedbu

3. međuresorno usuglašavanje i koordiniranje aktivnosti u pripremi i izradi akata za provedbu projekta te rokove njihova izvršenja

4. utvrđivanje elemenata prijedloga odluke Vlade Republike Hrvatske o proglašenju strateškog projekta koji se upućuje Povjerenstvu iz članka 8. ovoga Zakona.

(3) Nakon izvršnosti odluke o uvrštenju projekta na Listu strateških projekata i imenovanju voditelja Operativne skupine, voditelj utvrđuje resorna središnja tijela državne uprave za pripremu i provedbu projekta, popis upravnih i drugih postupaka i radnji koje je potrebno poduzeti u skladu sa zakonom, koordinira rad članova Operativne skupine po njihovu imenovanju i prati postupke ukupne pripreme i provedbe postupaka te dinamiku izvršenja zadaća svih sudionika u provedbi projekata.

(4) Popis iz stavka 3. ovoga članka dostavlja se zainteresiranom investitoru na znanje radi njegova daljnjeg postupanja.

(5) Čelnik tijela državne uprave nadležan za gospodarstvo od resornih će tijela državne uprave i drugih državnih tijela za koja je utvrđeno da su priprema i provedba projekta djelomično ili potpuno u njihovoj nadležnosti zatražiti imenovanje osoba u Operativnoj skupini, na prijedlog voditelja Operativne skupine.

(6) Operativnu skupinu iz stavka 1. ovoga članka čine:

1. predstavnici središnjeg tijela državne uprave i drugih državnih tijela za koje je utvrđeno da priprema i provedba projekta djelomično ili potpuno spada u njihovu nadležnost

2. predstavnici državne agencije nadležne za investicije

3. predstavnici izvršnog tijela jedinice lokalne i područne (regionalne) samouprave na čijem će se području projekt ostvariti

4. predstavnici državne agencije nadležne za zaštitu tržišnog natjecanja

5. predstavnici središnjeg tijela državne uprave nadležnog za zaštitu okoliša i prirode i

6. druge stručne osobe ovisno o potrebi, a koje mogu pridonijeti kvaliteti pripreme i provedbe projekta.

(7) Voditelj Operativne skupine za privatne i javne projekte predlaže se i bira iz redova predstavnika državne agencije nadležne za investicije ili iz redova predstavnika resornog središnjeg tijela državne uprave.

(8) Članovi Operativne skupine iz redova predstavnika resornog središnjeg tijela državne uprave neposredno odgovaraju resornom čelniku središnjeg tijela državne uprave, koji je odgovoran za učinkovitu provedbu hitnih postupaka vezanih za pripremu i provedbu svakog pojedinog strateškog projekta, u dijelu koji spada u djelokrug njegova resora.

(9) Članovi Operativne skupine iz jedinice lokalne i područne (regionalne) samouprave odgovorni su za pripremu i izvršenje postupaka i akata potrebnih za pripremu i provedbu strateških projekata iz svoga djelokruga.

(10) Članovi Operativne skupine – predstavnici jedinice lokalne i područne (regionalne) samouprave odgovorni su svom općinskom načelniku ili gradonačelniku, odnosno županu, koji su pak odgovorni za provedbu i hitnost postupka iz svoga djelokruga.

(11) U provedbi projekata javno-privatnog partnerstva Operativna skupina iz stavka 1. ovoga članka surađuje s državnom agencijom nadležnom za javno-privatno partnerstvo, sukladno s propisima kojima se uređuje javno-privatno partnerstvo.

(12) Na sve članove Operative skupine na odgovarajući će se način primjenjivati odredbe posebnih propisa kojima se uređuju pitanja sukoba interesa.

Odluka Vlade Republike Hrvatske o proglašenju strateškog projekta

Članak 11.

(1) Vlada Republike Hrvatske na prijedlog Povjerenstva donosi odluku o proglašenju strateškog projekta Republike Hrvatske koja se objavljuje u »Narodnim novinama«.

(2) Odluka iz stavka 1. ovoga članka sadrži:

1. naziv projekta

2. vrijednost ukupnih troškova projekta procijenjenu kroz materijalnu i nematerijalnu imovinu

3. naziv zainteresiranog investitora

4. vrstu projekta (privatni, javni, javno-privatni)

5. lokaciju projekta (jedinica lokalne i područne (regionalne) samouprave)

6. opis projekta (ciljevi, učinci, utjecaj na razvoj gospodarstva)

7. obrazloženje opravdanosti proglašavanja projekta od strateškog interesa za Republiku Hrvatsku s procjenom učinaka, te ispunjava li predloženi projekt uvjete propisane ovim Zakonom.

(3) Ako tijekom provedbe strateškog projekta Povjerenstvo stekne nova saznanja o strateškom investicijskom projektu te se utvrdi da su podneseni podaci o projektu na temelju kojih je donesena odluka o strateškom projektu neistiniti, ta će se odluka o strateškom projektu poništiti.

(4) Vlada Republike Hrvatske na prijedlog središnjeg tijela državne uprave nadležnog za gospodarstvo donosi odluku o stavljanju odluke o proglašenju strateškog projekta Republike Hrvatske izvan snage, a objavljuje se u »Narodnim novinama«.

Sporazum o pripremi i provedbi projekta s privatnim investitorom

Članak 12.

(1) Sporazum o pripremi i provedbi projekta s privatnim investitorom (u daljnjem tekstu: Sporazum) sklopit će čelnik središnjeg tijela državne uprave nadležan za gospodarstvo u roku od 30 dana od dana objave odluke Vlade Republike Hrvatske o proglašenju strateškog projekta u »Narodnim novinama«.

(2) Bitne sastavnice Sporazuma proizlaze iz odluke Vlade Republike Hrvatske o proglašenju strateških projekata, te prijedloga Operativne skupine za pripremu i provedbu strateških projekata iz članka 10. ovoga Zakona, a sadrže preuzete obveze od strane Republike Hrvatske i privatnog investitora s ciljem pripreme i provedbe predmetnog investicijskog projekta.

(3) Sporazumom se uređuje i tehnička priprema i provedba projekta, vrijeme investiranja, dinamika izvršenja pojedinih obveza, početak i završetak svake faze pojedinih preuzetih obveza iz projekta, jamstva investitora, kao i jasno razrađeni mehanizmi zaštite interesa Republike Hrvatske u slučaju prekoračenja rokova, odustajanja od daljnje realizacije ili promjene nekih od dijelova odluke o proglašenju strateškog projekta Republike Hrvatske po svakoj fazi pojedinih preuzetih obveza iz projekta.

Žurnost postupanja

Članak 13.

(1) Svi postupci vezani uz pripremu i provedbu strateškog projekta i obradu urednih zahtjeva smatraju se hitnima.

(2) Sva mišljenja i sve upravne akte, osim onih koji se izdaju u skladu sa člankom 25. stavkom 2. ovoga Zakona, središnja su tijela državne uprave, pravne osobe ili upravna tijela nadležna za njihovo izdavanje dužna izdati u roku od 15 dana od zaprimanja uredno podnesenog zahtjeva zainteresiranog investitora. Uredno podnesenim zahtjevom smatra se zahtjev koji sadrži sve podatke i prateću dokumentaciju propisanu posebnim propisima. Središnje tijelo državne uprave, pravna osoba ili upravno tijelo jedinice lokalne i područne (regionalne) samouprave koje zaprimi zahtjev dužno je u roku od pet dana od zaprimanja zahtjeva pisanim pozivom zatražiti dopunu zahtjeva i/ili prateće dokumentacije, na način da pobroji i pojasni nedostatke u zahtjevu i/ili pratećoj dokumentaciji. Dostava dopune zahtjeva i/ili prateće dokumentacije sukladno s pisanim pozivom nadležnog središnjeg tijela državne uprave, pravne osobe ili upravnog tijela, smatra se uredno podnesenim zahtjevom.

(3) Ako središnje tijelo državne uprave, pravna osoba ili nadležno upravno tijelo jedinice lokalne i područne (regionalne) samouprave za izdavanje mišljenja ili upravnog akta smatra da zbog složenosti ili drugih opravdanih razloga nije u mogućnosti izraditi zatraženo mišljenje u roku od 15 dana od zaprimanja uredno podnesenog zahtjeva, dužno je odmah pisanim putem, unutar roka od 15 dana, obavijestiti Povjerenstvo i zainteresiranog investitora o potrebi za rokom od dodatnih 15 dana.

(4) Žalbeni postupci koji se vode sukladno propisu kojim se uređuje područje javne nabave, a povezani su s provedbom strateških projekata, smatraju se hitnima.

(5) Nepostupanje sukladno stavcima 2. i 3. ovoga članka je teška povreda službene dužnosti službene osobe koja provodi postupak.

(6) Postupci zbog teške povrede službene dužnosti iz stavaka 2. i 3. ovoga članka su žurni, a pokreću se po zahtjevu čelnika resornog tijela državne uprave.

(7) Ako središnje tijelo državne uprave, pravna osoba ili nadležno upravno tijelo jedinice lokalne i područne (regionalne) samouprave ne postupi sukladno stavcima 2. i 3. ovoga članka, kaznit će se za prekršaj novčanom kaznom od 5.000,00 kuna za svaki dan zakašnjenja, koja se izriče središnjem tijelu državne uprave, pravnoj osobi ili nadležnom upravnom tijelu jedinice lokalne i područne (regionalne) samouprave, a uplaćuje se u korist državnog proračuna Republike Hrvatske.

Članak 19.

(1) Stručne i administrativne poslove u vezi s donošenjem odluka o izdvajanju šuma ili šumskog zemljišta iz šumskogospodarske osnove, i odluka o ukidanju statusa javnog dobra u općoj uporabi javnoj cesti iz članka 16. ovoga Zakona obavljaju resorna središnja tijela državne uprave.

(2) Stručne i administrativne poslove u vezi s raspolaganjem nekretninama nakon donošenja odluka iz članka 16. ovoga Zakona obavlja tijelo nadležno za upravljanje državnom imovinom.